Tähdelle
Tähtynen taivaalla pieni,
 Tuikkiva, välkkyvä, kirkas.
 Täältä jos luoksesi tieni,
 Kurjasen, heiluvan johtas,
 Rauhanpa rintani saisi,
 Leponsa saavuttaisi.

 Ääneti loistelet siellä,
 Katselet tyynenä tänne.
 Maan tomun taistoa täällä,
 Kunne he riehuen menne.
 Kun sinä loistelet hiukan,
 Lievität multa vaivan.

 Kunnes mun polkuni viene,
 Kussa lie taistoni loppu!
 Luonasi, tähtynen, liene,
 Sieluni rauha ja riemu!
 Sinne kun pääsen, niin sitte,
 Loistelen laillas itse.

[August] F[av]–én.

Lähde: Satakunta 31.3.1877.

August Favén
Runot
Satakunta (sanomalehti)
1877